Elsebeth Gerner Nielsen (RV), 2006-03-14:
Nu siger ministeren, at det her skal ses i lyset af alle de mange forskellige forslag, regeringen mener den er kommet med på integrationsområdet.
Det forstår jeg jo godt at man tager frem, men vi står lige nu og behandler et lovforslag, som handler om en integrationskontrakt, og min ordførertale handlede om integrationskontrakten.
Jeg kan simpelt hen ikke se, hvad der er nyt i den integrationskontrakt, og jeg kan slet ikke se, hvilken konsekvens det får for indvandrere, hvis man ikke overholder integrationskontrakten.
Med andre ord, jeg fastholder, at det her er et udtryk for ren symbolpolitik, medmindre ministeren kan forklare Det Radikale Venstre og alle andre, hvad der sker, i det øjeblik et menneske ikke overholder integrationskontrakten.
Altså, hvad sker der, i det øjeblik man har underskrevet integrationserklæringen og siger, at man vil gøre både det ene og det andet, og så ikke gør det?
Lad mig starte med at takke ministeren for ikke at være for stor til at indrømme en fejl.
Det er selvfølgelig lidt pinligt, at der i udkastet til integrationserklæringen var faktuelle fejl om udlændinges adgang til økonomisk bistand og mænds og kvinders pligt til at uddanne sig og arbejde i Danmark, men det var godt, at vi fik sat fokus på det i forbindelse med førstebehandlingen, så ministeren inden forslagets vedtagelse fik en chance for at fremsætte et nyt forslag til, hvordan integrationserklæringen skal se ud.
Men disse ændringer er ikke nok til at overbevise Det Radikale Venstre om integrationserklæringens velsignelser.
Vi mener, at der er stort behov for nye personrettede initiativer, der kan fremme integrationen af etniske minoriteter på arbejdsmarkedet.
Derfor beklager Det Radikale Venstre, at integrationskontrakten ikke indeholder et eneste nyt initiativ eller en eneste ny aktivitet, men at der udelukkende er tale om et nyt bureaukrati i form af et sagsomslag om allerede eksisterende aktiviteter.
Det Radikale Venstre beklager, at de kommunale sagsbehandlere nu skal bruge tid på at indberette oplysninger til staten, som man allerede har i de mangfoldige registre, der indberettes til under Integrationsministeriet og Beskæftigelsesministeriet.
Det er oplyst, at der afsættes 35 kr. pr. sag til udarbejdelse af status på integrationskontrakterne.
I sig selv er det et vidnesbyrd om det manglende potentiale i forslaget.
Det Radikale Venstre finder det ganske uklart, hvad konsekvenserne bliver for udlændinge, som ikke deltager i de foreslåede 85 pct. af alle aktiviteter, men i øvrigt er velintegrerede.
Det Radikale Venstre frygter endvidere, at konsekvensen af denne yderligere bureaukratisering af integrationsindsatsen bliver langsommere integration.
Og den frygt bestyrkes af, at regeringen har så ringe tiltro til forslagets effekt, at den ikke vil afvise, at det gennemsnitlige tidspunkt for tildeling af permanent opholdstilladelse vil stige som følge af forslaget.
Lovforslaget indeholder herudover en stramning af betingelserne for at opnå tidsubegrænset opholdstilladelse, hvilket betyder, at flygtninge nu risikerer at skulle leve endnu længere med frygt for, at deres midlertidige opholdstilladelse inddrages.
L 93 indebærer ingen gode nyheder for integrationen og dermed sammenhængskraften i Danmark.
Der er brug for tiltag, som får det her til at ligne en ligegyldig parentes.